Mens regeringstoppen i disse uger forsøger at forhandle en løsning på plads om den københavnske betalingsring, bliver kløfterne mellem de ellers tætte samarbejdspartnere Socialdemokraterne og SF mere og mere tydelige.



En række fremtrædende socialdemokratiske ordførere stiller sig nu med samlet vægt på den måske ømmeste tå i SF: ønsket om, at provenuet fra bompenge går til billigere billetter i den kollektive trafik. Ingen af S-ordførerne ønsker direkte at bryde regeringsgrundlaget, hvor »billigere« kollektiv trafik er indskrevet på linje med »bedre«.



Men det er en udbredt holdning i det store regeringsparti, at nytteværdien af billigere billetter er lav.



»Hvis man spørger folk i hovedstadsområdet, vil de hellere have tog til tiden end billigere billetter. De vil hellere have, at de penge, de bruger på en billet, fører til, at de ikke står fuldstændig sammenpresset i myldretiden«, siger sundhedsordfører Sophie Hæstorp Andersen (S).





Transportordfører Rasmus Prehn (S) understreger, at hans parti ikke løber fra den billigere trafik, som regeringsgrundlaget foreskriver. Men det giver kun mening, hvis gevinsten målrettes specielle grupper, mener han.

Rasmus Prehn pointerer, at VK-regeringens senest gennemførte stigning på 3,5 procent i billetprisen indbringer staten over 100 millioner kroner årlig.



Derfor vil det blive ekstremt dyrt at gennemføre generelle takstnedsættelser, som alle får gavn af.